CELEX: 32012H0724(21)
Language: el
Date: 2012-07-10 00:00:00
Title: Σύσταση του Συμβουλίου, της 10ης Ιουλίου 2012 , σχετικά με το εθνικό πρόγραμμα μεταρρυθμίσεων του 2012 της Ρουμανίας και την έκδοση γνώμης του Συμβουλίου σχετικά με το πρόγραμμα σύγκλισης της Ρουμανίας, 2012-2015

24.7.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 219/72
            
         ΣΫΣΤΑΣΗ ΤΟΥ ΣΥΜΒΟΥΛΊΟΥ
   της 10ης Ιουλίου 2012
   σχετικά με το εθνικό πρόγραμμα μεταρρυθμίσεων του 2012 της Ρουμανίας και την έκδοση γνώμης του Συμβουλίου σχετικά με το πρόγραμμα σύγκλισης της Ρουμανίας, 2012-2015
   2012/C 219/21
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 121 παράγραφος 2 και το άρθρο 148 παράγραφος 4,
   Έχοντας υπόψη τον κανονισμό (ΕΚ) αριθ. 1466/97 του Συμβουλίου, της 7ης Ιουλίου 1997, για την ενίσχυση της εποπτείας της δημοσιονομικής κατάστασης και την εποπτεία και το συντονισμό των οικονομικών πολιτικών (1), και ιδίως το άρθρο 9 παράγραφος 2,
   Έχοντας υπόψη τη σύσταση της Ευρωπαϊκής Επιτροπής,
   Έχοντας υπόψη τα συμπεράσματα του Ευρωπαϊκού Συμβουλίου,
   Έχοντας υπόψη τη γνώμη της επιτροπής απασχόλησης,
   Κατόπιν διαβούλευσης με την οικονομική και δημοσιονομική επιτροπή,
   Εκτιμώντας τα ακόλουθα:
   
               (1)
            
            
               Στις 26 Μαρτίου 2010, το Ευρωπαϊκό Συμβούλιο συμφώνησε με την πρόταση της Επιτροπής για τη δρομολόγηση της στρατηγικής «Ευρώπη 2020», μιας νέας στρατηγικής για την ανάπτυξη και την απασχόληση, η οποία, βασιζόμενη στον μεγαλύτερο συντονισμό των οικονομικών πολιτικών, θα εστιάζεται στους νευραλγικούς τομείς στους οποίους απαιτείται δράση, ώστε να ενισχυθεί το δυναμικό διατηρήσιμης ανάπτυξης και ανταγωνιστικότητας της Ευρώπης.
            
         
               (2)
            
            
               Στις 13 Ιουλίου 2010, το Συμβούλιο εξέδωσε σύσταση σχετικά με τους γενικούς προσανατολισμούς της οικονομικής πολιτικής των κρατών μελών και της Ένωσης (2010 έως 2014) και, στις 21 Οκτωβρίου 2010, εξέδωσε απόφαση σχετικά με τις κατευθυντήριες γραμμές των πολιτικών απασχόλησης των κρατών μελών (2), οι οποίες από κοινού αποτελούν τις «ολοκληρωμένες κατευθυντήριες γραμμές». Τα κράτη μέλη κλήθηκαν να λαμβάνουν υπόψη τις ολοκληρωμένες κατευθυντήριες γραμμές στις οικονομικές τους πολιτικές και στις πολιτικές για την απασχόληση.
            
         
               (3)
            
            
               Στις 12 Ιουλίου 2011, το Συμβούλιο εξέδωσε σύσταση (3) σχετικά με το εθνικό πρόγραμμα μεταρρυθμίσεων της Ρουμανίας για το 2011 και εξέδωσε τη γνώμη του σχετικά με το επικαιροποιημένο πρόγραμμα σύγκλισης της Ρουμανίας για την περίοδο 2011-2014.
            
         
               (4)
            
            
               Στις 23 Νοεμβρίου 2011, η Επιτροπή εξέδωσε τη δεύτερη ετήσια επισκόπηση για την ανάπτυξη, η οποία σηματοδοτεί την έναρξη του δεύτερου Ευρωπαϊκού Εξαμήνου εκ των προτέρων και ολοκληρωμένου συντονισμού πολιτικής, που εδράζεται στη στρατηγική «Ευρώπη 2020».
            
         
               (5)
            
            
               Το Ευρωπαϊκό Κοινοβούλιο έχει συμμετάσχει δεόντως στο Ευρωπαϊκό Εξάμηνο, σύμφωνα με τον κανονισμό (ΕΚ) αριθ. 1466/97, και, στις 15 Φεβρουαρίου 2012, ενέκρινε ψήφισμα σχετικά με την απασχόληση και τις κοινωνικές πτυχές στην ετήσια επισκόπηση της ανάπτυξης 2012 και ψήφισμα σχετικά με τη συμβολή στην ετήσια επισκόπηση της ανάπτυξης 2012.
            
         
               (6)
            
            
               Στις 2 Μαρτίου 2012, το Ευρωπαϊκό Συμβούλιο ενέκρινε τις προτεραιότητες για την εξασφάλιση χρηματοπιστωτικής σταθερότητας, δημοσιονομικής εξυγίανσης και δράσης για την ενίσχυση της ανάπτυξης. Υπογράμμισε την ανάγκη να επιδιωχθεί διαφοροποιημένη και φιλική προς την ανάπτυξη δημοσιονομική εξυγίανση, να αποκατασταθούν οι κανονικές συνθήκες δανεισμού στην οικονομία, να προωθηθούν η ανάπτυξη και η ανταγωνιστικότητα, να καταπολεμηθούν η ανεργία και οι κοινωνικές επιπτώσεις της κρίσης και να εκσυγχρονιστεί η δημόσια διοίκηση.
            
         
               (7)
            
            
               Στις 2 Μαρτίου 2012, το Ευρωπαϊκό Συμβούλιο κάλεσε επίσης τα κράτη μέλη που συμμετέχουν στο σύμφωνο για το ευρώ + να υποβάλουν εγκαίρως τις δεσμεύσεις τους που θα περιληφθούν στα οικεία προγράμματα σταθερότητας ή σύγκλισης και στα εθνικά τους προγράμματα μεταρρυθμίσεων.
            
         
               (8)
            
            
               Στις 23 Απριλίου 2012, η Ρουμανία υπέβαλε το εθνικό της πρόγραμμα μεταρρυθμίσεων για το 2012 και, στις 11 Μαΐου 2012, το οικείο πρόγραμμα σύγκλισης για την περίοδο 2012-2015.
            
         
               (9)
            
            
               Στις 6 Μαΐου 2009, το Συμβούλιο εξέδωσε την απόφαση 2009/459/ΕΚ (4) για να τεθεί στη διάθεση της Ρουμανίας μεσοπρόθεσμη χρηματοδοτική συνδρομή για περίοδο τριών ετών σύμφωνα με το άρθρο 143 της Συνθήκης. Το συνοδευτικό μνημόνιο συναντίληψης που υπεγράφη στις 23 Ιουνίου 2009 και οι διαδοχικές του προσθήκες θέτουν τους όρους οικονομικής πολιτικής στη βάση των οποίων εκταμιεύθηκε η χρηματοδοτική συνδρομή. Η απόφαση 2009/459/ΕΚ τροποποιήθηκε στις 16 Μαρτίου 2010 με την απόφαση 2010/183/ΕΕ (5). Μετά την επιτυχή υλοποίηση του μεσοπρόθεσμου προγράμματος χρηματοδοτικής στήριξης από τη Ρουμανία, και δεδομένης της σημαντικής αλλά μερικής προσαρμογής του ισοζυγίου τρεχουσών συναλλαγών λόγω των εναπομενουσών διαρθρωτικών αδυναμιών στις αγορές προϊόντων και εργασίας της Ρουμανίας, οι οποίες καθιστούν τη χώρα ευαίσθητη σε διεθνείς διαταραχές των τιμών, το Συμβούλιο εξέδωσε, στις 12 Μαΐου 2011, την απόφαση 2010/288/ΕΕ (6) να τεθεί στη διάθεση της Ρουμανίας προληπτική μεσοπρόθεσμη χρηματοδοτική συνδρομή για περίοδο τριών ετών βάσει του άρθρου 143 της Συνθήκης. Το συνοδευτικό μνημόνιο συναντίληψης υπεγράφη στις 29 Ιουνίου 2011 και η πρώτη προσθήκη σε αυτό στις 27 Δεκεμβρίου 2011.
            
         
               (10)
            
            
               Η δεύτερη επίσημη εξέταση του μεσοπρόθεσμου προγράμματος χρηματοδοτικής στήριξης που πραγματοποιήθηκε στα τέλη του μηνός Απριλίου-αρχές Μαΐου 2012 διαπίστωσε ότι η εφαρμογή του εν λόγω προγράμματος από τη Ρουμανία παραμένει στη σωστή κατεύθυνση. Ο στόχος του δημόσιου ταμειακού ελλείμματος για το 2011 επιτεύχθηκε, όπως επίσης θα είχε επιτευχθεί ο στόχος του Ευρωπαϊκού Συστήματος Λογαριασμών (ΕΣΛ), εάν δεν είχε ληφθεί ένα μεμονωμένο μέτρο ως απόρροια δικαστικών αποφάσεων οι οποίες υποχρέωσαν την κυβέρνηση να καταβάλει αποζημίωση σε ορισμένες κατηγορίες εργαζομένων. Ο προϋπολογισμός του 2012 εξακολουθεί να παραμένει στη σωστή κατεύθυνση έτσι ώστε να επιτευχθεί έλλειμμα μικρότερο του 3 % του ΑΕΠ σε όρους ΕΣΛ. Ο τραπεζικός τομέας της Ρουμανίας επέδειξε αντοχή, παρά την τρέχουσα επιδείνωση στην ποιότητα στοιχείων ενεργητικού, η οποία συνέχισε να βαρύνει την αποδοτικότητα του τραπεζικού τομέα. Οι όροι οι οποίοι τέθηκαν στο μεσοπρόθεσμο πρόγραμμα χρηματοδοτικής στήριξης στον χρηματοοικονομικό τομέα τηρήθηκαν, αν και με κάποια καθυστέρηση σε ορισμένες περιπτώσεις. Η πρόοδος σε βασικούς τομείς διαρθρωτικών μεταρρυθμίσεων, όπως η ενέργεια και οι μεταφορές και η απορρόφηση κονδυλίων της ΕΕ, δεν ήταν ίση σε όλους τους τομείς.
            
         
               (11)
            
            
               Μετά από δύο χρόνια ύφεσης, το πραγματικό ΑΕΠ στη Ρουμανία αυξήθηκε το 2011 κατά 2½ %. Για το 2012 η ανάπτυξη αναμένεται να επιβραδυνθεί σε 1,4 %. Η εγχώρια ζήτηση αναμένεται να αποτελέσει τη βασική κινητήρια δύναμη της ανάπτυξης. Οι δημόσιες επενδύσεις, που υποστηρίζονται από τη βελτιούμενη απορρόφηση κονδυλίων της ΕΕ, αναμένεται να διαδραματίσουν καίριο ρόλο κατά το 2012.
            
         
               (12)
            
            
               Βάσει της αξιολόγησης του προγράμματος σύγκλισης σύμφωνα με τον κανονισμό (ΕΚ) αριθ. 1466/97, το Συμβούλιο είναι της άποψης ότι το μακροοικονομικό σενάριο στο οποίο στηρίζονται οι δημοσιονομικές προβολές στο εν λόγω πρόγραμμα είναι ρεαλιστικό. Ο στόχος της δημοσιονομικής στρατηγικής που περιγράφεται στο πρόγραμμα σύγκλισης είναι να επιτευχθεί δημοσιονομικό έλλειμμα κάτω του 3 % του ΑΕΠ το 2012, σύμφωνα με τις συστάσεις του Συμβουλίου προς τη Ρουμανία στο πλαίσιο της διαδικασίας υπερβολικού ελλείμματος. Στη συνέχεια, αποσκοπεί στην επίτευξη του μεσοπρόθεσμου δημοσιονομικού στόχου (ΜΔΣ), ο οποίος ορίζεται ως έλλειμμα της τάξεως του 0,7 % του ΑΕΠ σε διαρθρωτικούς όρους. Ο ΜΔΣ ανταποκρίνεται επαρκώς στις απαιτήσεις του συμφώνου σταθερότητας και ανάπτυξης. Μετά την προγραμματιζόμενη διόρθωση του υπερβολικού ελλείμματος το 2012, το έλλειμμα αναμένεται να μειωθεί περαιτέρω σε 2,2 % του ΑΕΠ το 2013, σε 1,2 % του ΑΕΠ το 2014 και σε 0,9 % του ΑΕΠ το 2015. Με βάση το (εκ νέου υπολογισθέν) διαρθρωτικό δημοσιονομικό αποτέλεσμα (7), αυτό συνεπάγεται βελτίωση του ελλείμματος κατά 1,5 % το 2012, 0,5 % το 2013 και 0,7 % το 2014, που ανταποκρίνεται στην τιμή αναφοράς 0,5 % του ΑΕΠ που καθορίζεται στο σύμφωνο σταθερότητας και ανάπτυξης. Το ποσοστό αύξησης των δημόσιων δαπανών είναι ανάλογο προς τις δαπάνες αναφοράς του συμφώνου σταθερότητας και ανάπτυξης κατά την περίοδο 2012-2015. Το πρόγραμμα σύγκλισης προβλέπει την επίτευξη του ΜΔΣ το 2014. Οι κυριότεροι κίνδυνοι σε σχέση με τους δημοσιονομικούς στόχους είναι οι καθυστερούμενες οφειλές των κρατικών επιχειρήσεων, καθώς και η ενδεχόμενη συσσώρευση των καθυστερούμενων οφειλών σε επίπεδο τοπικής αυτοδιοίκησης και στον τομέα της υγείας, παρόλο που κάποια μέτρα έχουν ληφθεί στον τομέα της υγείας. Όσον αφορά το δημόσιο χρέος, ήταν κάτω από το 34 % του ΑΕΠ έως τα τέλη του 2011 και, ως εκ τούτου, παραμένει πολύ κάτω από το 60 % του ΑΕΠ.
            
         
               (13)
            
            
               Η Ρουμανία ανέλαβε διάφορες δεσμεύσεις στο πλαίσιο του συμφώνου για το ευρώ +. Οι εν λόγω δεσμεύσεις και η εφαρμογή των δεσμεύσεων που υποβλήθηκαν το 2011 αφορούν την ενίσχυση της ανταγωνιστικότητας και της απασχόλησης, την επίτευξη περισσότερο διατηρήσιμων δημόσιων οικονομικών και την ενίσχυση της χρηματοοικονομικής σταθερότητας,
            
         ΣΥΝΙΣΤΑ ότι η Ρουμανία πρέπει να αναλάβει δράση κατά την περίοδο 2012-2013 ώστε:
   Να υλοποιήσει τα μέτρα που προβλέπονται στην απόφαση 2009/459/ΕΚ, όπως τροποποιήθηκε με την απόφαση 2010/183/ΕΕ, από κοινού με τα μέτρα που προβλέπονται στην απόφαση 2011/288/ΕΕ και διευκρινίζονται περαιτέρω στο μνημόνιο συναντίληψης της 23ης Ιουνίου 2009 και τις μεταγενέστερες προσθήκες του και στο μνημόνιο συναντίληψης της 29ης Ιουνίου 2011 και τις μεταγενέστερες προσθήκες του.
   
      Βρυξέλλες, 10 Ιουλίου 2012.
      
         
            Για το Συμβούλιο
         
         
            Ο Πρόεδρος
         
         Β. ΣΙΑΡΛΉ
      
   
   
      (1)  ΕΕ L 209 της 2.8.1997, σ. 1.
   
      (2)  Διατηρούνται για το 2012 με την απόφαση 2012/238/ΕΕ του Συμβουλίου, της 26ης Απριλίου 2012, σχετικά με τις κατευθυντήριες γραμμές για τις πολιτικές απασχόλησης των κρατών μελών (ΕΕ L 119 της 4.5.2012, σ. 47).
   
      (3)  ΕΕ C 216 της 22.7.2011, σ. 6.
   
      (4)  ΕΕ L 150 της 13.6.2009, σ. 8.
   
      (5)  ΕΕ L 83 της 30.3.2010, σ. 19.
   
      (6)  ΕΕ L 132 της 19.5.2011, σ. 15.
   
      (7)  Κυκλικά προσαρμοσμένο δημοσιονομικό αποτέλεσμα μη λαμβανομένων υπόψη των έκτακτων και προσωρινών μέτρων, όπως υπολογίσθηκε εκ νέου από τις υπηρεσίες της Επιτροπής βάσει των πληροφοριών που παρέχονται στο πρόγραμμα, χρησιμοποιώντας την από κοινού συμφωνηθείσα μεθοδολογία.